Vi bliver nødt til at indse, at vi ikke kan lovgive os ud af integrationsudfordringerne. Skiftende regeringer har fra integrationsloven i 1999 lavet over 20 integrationspakker, uden at det har løst meget. Politikerne fortsætter med deres symptombehandling, mens de igen og igen gentager, at integrationen har fejlet.

Lad os tænke nyt og tage integrationen tilbage i hverdagen, hvor den hører hjemme, og væk fra politikernes jerngreb«.

Ordene kommer fra journalist Abdel Aziz Mahmoud, som debuterer som forfatter med bogen ’Hvor taler du flot dansk!’, der udkommer i næste uge på Politikens Forlag. Bogens titel er inspireret af et møde mellem kulturminister Bertel Haarder og Abdel Aziz Mahmoud, hvor Bertel Haarder efter et radioprogram roser ham med ordene: ’Hvor taler du flot dansk’, hvortil Abdel Aziz Mahmoud svarer: ’Tak og i lige måde’.